‘Heelwat kinkels’ in nuwe Deon Meyer-minireeksDie gewilde skrywer Deon Meyer. (Foto; M-Net) Hy word bestempel as “die gewildste spanningsverhaalskrywer in Afrikaans”, maar Deon Meyer gaan van vandeesmaand af nie net misdaadfiksie-boekverslaafdes op die punte van hul stoele hou nie, hy gaan kykers na verwagting ook vasgenael voor die kassie hou. Meyer se blitsverkoper Spoor, oftewel Trackers, is verwerk in ŉ Engelse televisiereeks vir M-Net en net soos sy veelbekroonde boeke, beloof dit om van wêreldgehalte te wees. Meyer was ook al verantwoordelik vir die draaiboeke van Jakhalsdans, Die laaste tango, Die ballade van Robbie de Wee en Jagveld. Hy was nou betrokke by die draaiboekontwikkeling vir Trackers en ŉ span van ses skrywers het – ná talle dinkskrums – uiteindelik verseker dat die draaiboek ŉ uitstekende visuele verhaal vertel. Die Britse skrywer Robert Thorogood (bekend vir reekse soos Death in Paradise) was die hoofdraaiboekskrywer. “As die draaiboek goed is, is dit baie moeilik om van daar af ŉ blaps te maak. Dit is wonderlike mense wat uitstekende werk met die reeks gedoen het.” Hy sê dit is ŉ ingewikkelde proses om ŉ boek in ŉ draaiboek te omskep, omdat die storie nie eenvoudig net so gebruik kan word nie. Daar is byvoorbeeld net ŉ paar episodes en boonop ŉ streng begroting waarby die span moes hou. Meyer sê uiteindelik is ŉ boek en ŉ reeks twee afsonderlike stukke werk. Die eise, uitdagings en behoeftes van ŉ televisiereeks moet in ag geneem word en die storie word daarvolgens aangepas. “Dit kán nié presies soos die boek wees nie,” sê Meyer. En selfs al hét ŉ kyker die boek gelees, gaan daar steeds heelwat verrassings wees, beloof hy. “Daar gaan ŉ paar baie groot kinkels wees.” Bekende Suid-Afrikaanse akteurs soos Ed Stoppard, Rolanda Marais, James Alexander en Thapelo Mokoena is in die reeks te sien en Meyer sê sy karakters het lewend geword danksy die rolverdeling. “As jy skryf, sien jy die karakters op ŉ sekere manier in jou kop en die akteurs ís nou vir my die karakters.” (Foto met vergunning van Deon Meyer.) Die uiteenlopende Suid-Afrikaanse landskap vorm ŉ groot deel van dié komplekse verhaal van terreur en smokkelary, wat uiteindelik eintlik drie storielyne in een is. “Dit wys Suid-Afrika se wye verskeidenheid mense en kulture. “Ons het Suid-Afrika absoluut gebruik as ŉ uitstalvenster vir ons natuurskoon en kulture,” sê Meyer. “Dit is verskriklik mooi.” Trackers word deur M-Net in samewerking met die Duitse openbare uitsaaier ZDF en Cinemax vervaardig, wat die reeks aan die res van die wêreld gaan bekend stel. “ŉ Goeie storie is universeel. Iets wat alle lande en tale in gemeen het, is storievertellery. Dít, en die menslikheid van karakters,” sê Meyer. Hy glo die reeks gaan dus internasionaal ook aanklank vind. “Ek is geweldig trots op die reeks en ek is dankbaar vir die kans wat M-Net gewaag het.” Die minireeks vervang die tradisionele Sondagaand-rolprent op M-Net. “Dit ís ŉ risiko, maar dit is soms ook goed om iets nuut te probeer. Ek glo regtig in die reeks. Ek dink mense gaan dit baie geniet.” Meyer sê hy is in dié stadium reeds besig met werk aan nóg ŉ televisiereeks, maar daaroor kan hy nog nie veel uitlap nie. En dan wag daar ŉ nuwe boek op aanhangers. Al wat hy nog hieroor wil sê, is dat dit ŉ “Bennie-en-Vaughn-storie is…” Die boek gaan na verwagting oor sowat ŉ jaar op die rakke verskyn. (Foto: M-Net) Vir baie Meyer-aanhangers is dit ŉ leeftyd om te wag, maar Meyer sê skryf is, net soos enige ander werk, dikwels harde werk. Hy skerts dat mense dalk soms die idee het dat skrywers wag vir die muse om liefdeswoordjies in hul oor te fluister. “Jy moet sit en die werk doen en soms het jy ŉ goeie dag op kantoor en soms nie.” Trackers word vanaf 27 Oktober elke Sondagaand om 20:05 op M-Net uitgesaai. Die reeks van vyf episodes gaan ook op DStv Catch Up en ShowMax beskikbaar wees.